จงเสนอไอเดีย 4 สิ่งที่ภาษี คริปโทฯ สหรัฐ ต่างจากประเทศไทย
1. อัตราภาษีกำไรคริปโทฯ เท่ากับหุ้น
ก่อนหน้าจะมีข่าวการเก็บภาษีกำไรคริปโทเคอร์เรนซี 15% ออกมา ฝ่ายวิจัยบริษัทหลักทรัพย์เอเซียพลัส (ASPS) เผยผ่านบทวิเคราะห์ว่า กระทรวงการคลังอาจพิจารณากลับมาเก็บภาษีรายรับจากการขายหลักทรัพย์ (Capital gains tax) ในอัตรา 0.1% สำหรับนักลงทุนที่มีมูลค่าซื้อขายเกิน 1 ล้านบาท/เดือน

สิ่งที่น่าสนใจก็คือภาษีจากการซื้อขายหุ้นและคริปโทเคอร์เรนซีในประเทศไทยไม่เท่ากัน แต่รู้หรือไม่ว่า ในสหรัฐอเมริกา ภาษีรายรับจากการซื้อขายหลักทรัพย์ไม่ว่าจะเป็นหุ้นหรือคริปโทเคอร์เรนซีมีอัตราเท่ากัน คือที่อัตรา 10-37% สำหรับการถือครองสินทรัพย์ระยะสั้น และ 0-20% สำหรับการถือครองสินทรัพย์ระยะยาว (มากกว่า 1 ปี) 

ทั้งนี้ เป็นเพราะสินทรัพย์ทั้งสองชนิดอยู่ภายใต้ข้อกำหนดเดียวกัน ถูกปฏิบัติเสมอเหมือนกันในแง่ของกฎหมาย

2. ขาดทุนก็คือขาดทุน ไม่ใช่ขาดทุนคือกำไร
สิ่งที่สร้างความฮือฮาในคอมมูนิตี้ของนักลงทุนคริปโทเคอร์เรนซีในไทยคือการที่โฆษกกรมสรรพากรชี้แจงว่าจะมีการ เก็บภาษีจากกำไรที่เกิดขึ้นในทุกๆ ธุรกรรม รายการที่มีกำไรก็คิดภาษี 15% รายการที่ขาดทุนก็ไม่ต้องคิดภาษี เช่น นาย ก. มีการลงทุนในคริปโทฯ ในไทยทั้งปี 3 ธุรกรรม คือ

ครั้งที่ 1 ลงทุน 1 ล้านบาท กำไร 2 แสนบาท (คิดภาษี 15%)
ครั้งที่ 2 ลงทุน 1 ล้านบาท กำไร 1 แสนบาท (คิดภาษี 15%)
ครั้งที่ 3 ลงทุน 1 ล้านบาท ขาดทุน 5 แสนบาท (ไม่คิดภาษี)

ดังนั้น แม้นักลงทุนขาดทุนทั้งสิ้น 2 แสนบาท แต่นักลงทุนจะต้องระบุเงินได้จากการลงทุนเพื่อเสียภาษี 3 แสนบาท อย่างไรก็ตาม หลักการคำนวณกำไรเพื่อคิดภาษีของสหรัฐฯ แตกต่างจากประเทศไทย คือผู้ลงทุนจะต้องระบุทั้งกำไรและขาดทุน พูดง่ายๆ คือสามารถนำกำไรขาดทุนมาหักลบกันได้ 

ถ้านำตัวอย่างของ นาย ก. (ข้างบน) มาประกอบการอธิบาย นายก. ก็จะไม่ต้องเสียภาษีกำไรคริปโทฯ เลยสักบาท เพราะในสายตาของสรรพากรสหรัฐฯ นาย ก. มีเงินได้จากการลงทุนทั้งสิ้น -200,000 บาท 
ส่วนสรรพากรไทยมองว่ามีเงินได้ 300,000 บาท  และที่สำคัญคือสามารถนำจำนวนเงินที่ขาดทุนส่วนนี้ไปหักออกจากเงินได้สำหรับภาษีเงินได้ได้อีกต่างหาก

3. คริปโทฯ ขาดทุน เอาไปหักรายได้ที่เอาไปใช้คิดภาษีเงินได้ก็ได้
สิ่งที่ประเทศไทยไม่มีแน่ๆ คือการนำส่วนที่ขาดทุนในคริปโทเคอร์เรนซีไปหักลบออกจากเงินได้พึงประเมินสำหรับภาษีเงินได้ (หรือภาษีจากเงินเดือนที่เราจ่ายๆ กันปกติ)
ทั้งนี้ ในสหรัฐฯ 26 U.S. Code § 1211 ระบุว่าในกรณีที่ไม่มีเงินได้จากการขายหลักทรัพย์ (ทั้งคริปโทเคอร์เรนซีและหุ้น) สามารถนำผลขาดทุนไปหักลบกับรายได้พึงประเมินที่ใช้คิดภาษีเงินได้ โดยไม่เกิน 3,000 ดอลลาร์/ปี (ประมาณ 100,700 บาท)

ที่สำคัญ หากขาดทุนมากกว่า 3,000 ดอลลาร์ ในปีนั้น ก็สามารถทบไปหักในปีถัดไปได้อีกด้วย 

4. รายได้ สถานภาพสมรส ถือสั้น-ยาว ส่งผลต่ออัตราภาษี
ในสหรัฐ นักลงทุนจะจ่ายภาษี Capitals gains tax ในอัตราแตกต่างกันไปตามสถานภาพสมรส และระยะเวลาที่ถือครองสินทรัพย์ นอกจากนี้ ยังกำหนดอัตราภาษีแบบขั้นบันได ยิ่งมีรายได้มากยิ่งเสียมาก เช่น

อัตราภาษีสำหรับการถือครองระยะสั้น (น้อยกว่า 1 ปี) อยู่ที่ 10-37% (ตามรายได้และสถานะสมรส)
อัตราภาษีสำหรับการถือครองระยะยาว (มากกว่า 1 ปี) อยู่ที่ 0-20% (ตามรายได้และสถานะสมรส)
1.เทคโนโลยีทางการเงิน & การเงินดิจิทัล,4.ข่าวเศรษฐกิจและการเงิน